Pallohämähäkit

**Pallohämähäkit** (Theridiidae) on eräs suurimmista hämähäkkiheimoista. Yksittäisiä lajeja tunnetaan 98 suvussa yli 2200 ja useita lajeja on vielä löytymättä. Heimo on hyvin monimuotoinen sekä ekologisesti että morfologisesti, mutta se ei välttämättä ole monofyleettinen. Muutamien lajien voimakas myrkky ja seksuaalikannibalismi ovat yleisesti tunnettuja ominaisuuksia. 

Suuren lajimäärän vuoksi pallohämähäkit on hyvin vaihteleva heimo. Tyypillisesti lajit ovat kiiltäväpintaisia hämähäkkejä, joilla on lähes täysin pyöreä takaruumis. Ei kuitenkaan aina ja huomattavin poikkeus takaruumiin muodosta lienee suku *[[Ariamnes]]*. Takaruumis on useimmilla lajeilla vaihtelevissa määrin kirjava. Silmiä on kahdeksan ja ne ovat kahdessa neljän silmän rivissä. Erikoisena piirteenä pallohämähäkkien raajojen neljännessä jaokkeessa on erityiset piikkimäiset karvat, joita hämähäkki hyödyntää seitin heittämisessä saaliinsa päälle. Näin pallohämähäkit pystyvät sitomaan saaliinsa seittiin ennen kuin tulevat kosketusetäisyydelle antamaan lamauttavan pureman. Monilla lajeilla on myös äänielin, jolla erityisesti koiraat tuottavat naaraille ääntä, johon naaraat saattavat myös vastata. 

Pallohämähäkit ovat aggressiivisia saalistajia ja hyökkäävät paljon itseään isommankin saaliin kimppuun. Muutamissa suvuissa (esimerkiksi *[[Argyroides]]*) lajit ovat kleptoparasiittejä, jotka varastavat ruokansa muiden hämähäkkien seiteistä.
  
Monilla lajeilla esiintyy huomattavaa kokoeroa koiraan ollessa tavallisesti paljon naarasta pienempi. Eräs tunnettu ominaisuus on seksuaalikannibalismi, jossa naaras syö koiraan parittelun yhteydessä. Tätä esiintyy erityisesti suvuissa *[[Latrodectus]]*, *[[Tidarren]]* ja *[[Echinotheridion]]*.

Verkko on yleensä kolmiulotteinen, sotkuinen rakennelma, jossa ei ole selvää rakennetta.

## Tunnettuja lajeja
Maailmanlaajuisesti tunnetuimpia pallohämähäkkejä lienevät *[[Latrodectus]]*-suvun mustalesket. Keski- ja Etelä-Euroopassa esiintyvät *[[Steatoda paykulliana]]* ja *[[Steatoda nobilis]]* voivat puremallaan aiheuttaa ihmiselle huomattavan reaktion, vaikkei myrkky olekaan mustaleskien veroista. Kiiltävän mustanruskeat *[[Steatoda bipunctata]]* ja *[[Steatoda castanea]]* ovat Suomessa hyvin yleisiä ihmisasutuksen yhteydessä tavattavia lajeja Havaijilla esiintyvä *[[Theridion grallator]]* on tunnettu takaruumiinsa hymyileviä kasvoja muistuttavasta kuviosta.

## Suomessa tavatut pallohämähäkit
Lista Suomessa tavatuista Theridiidae-heimon pallohämähäkeistä:

* *Asagena phalerata kangaspavukki*
* *Canalidion montanum* kuusipallokki
* *Crustulina guttata* täplänupikki
* *Crustulina sticta* kivikkonupikki
* *Cryptachaea riparia* törmäpisarakki
* *Dipoena erythropus* keltajalkamurkukki
* *Dipoena torva* metsämurkukki
* *[[Enoplognatha ovata]]* valkohelmikki
* *Enoplognatha thoracica* tummahelmikki
* *Episinus angulatus* kulmalangakki
* *Euryopis flavomaculata* täpläköytökki
* *Euryopis laeta* töpököytökki
* *Lasaeola coracina* sukkamurkukki
* *Lasaeola prona* nokkamurkukki
* *[[Lasaeola tristis]]* mustamurkukki
* *[[Neottiura bimaculata]]* nauhapallokki
* *Ohlertidion ohlerti* havupallokki
* *Paidiscura pallens* kalvaspallokki
* *Parasteatoda lunata* loistopisarakki
* *Parasteatoda simulans* vaaleapisarakki
* *Parasteatoda tepidariorum* ansaripisarakki
* *Pholcomma gibbum* panssarikki
* *Phycosoma inornatum* okamurkukki
* *Phylloneta impressa* viirupallokki
* *Phylloneta sisyphia* naamiopallokki
* *Platnickina tincta* kirjopallokki
* *Robertus arundineti* suoroopekki
* *Robertus lividus* metsäroopekki
* *Robertus lyrifer* pohjanroopekki
* *Robertus neglectus* laideroopekki
* *Robertus scoticus* mätäsroopekki
* *Robertus ungulatus* rahkaroopekki
* *Rugathodes bellicosus* louhipallokki
* *Rugathodes instabilis* luhtapallokki
* *Simitidion simile* kanervapallokki
* *Steatoda albomaculata* täpläpavukki
* *Steatoda bipunctata* pilkkupavukki
* *Steatoda castanea* ruskopavukki
* *Steatoda grossa* isopavukki
* *Theonoe minutissima* maahikki
* *Theridion melanurum* tummapallokki
* *Theridion mystaceum* hämypallokki
* *Theridion pictum* keihäspallokki
* *Theridion pinastri* mäntypallokki
* *Theridion varians* harmopallokki
* *Thymoites bellissimus* kaunopallokki
* *Yunohamella palmgreni* taigapallokki

## Lähteet

## Aiheesta muualla
*Suomen Lajitietokeskus: Pallohämähäkit – Theridiidae
*Harry Nyström: Heimo Theridiidae eli pallohämähäkit
*Encyclopedia of Life (EOL): Theridiidae 
*ITIS: Theridiidae